Boer in hof ná hy glo plaaswerker skietArgieffoto: SAPD/Facebook ŉ Boer van Bultfontein in die Vrystaat word van poging tot moord aangekla nadat hy na bewering ŉ werker in die gesig geskiet het omdat hy hom vir ŉ inbreker aangesien het. Kapt. Stephen Thakeng, woordvoerder van die polisie, sê die voorval het Saterdag omstreeks 21:20 gebeur. Volgens Thakeng het Johannes Jantjies (35) na Abel Strauss (55) se huis gegaan. Strauss beweer Jantjies het probeer om die veiligheidshek oop te maak en hy (Strauss) het gedink iemand wil by die huis inbreek. Hy het glo sy vrou se .22-handwapen gebruik om op die “inbreker” te skiet. Jantjies is in die gesig gewond en in ŉ ernstige toestand na ŉ hospitaal gehaas. Volgens Thakeng is Strauss in hegtenis geneem en daar is op die vuurwapen beslag gelê. Thakeng het bevestig dat Jantjies ŉ werker op die plaas is, maar kon nie bevestig of Jantjies wel probeer het om by die plaashuis in te breek nie. Thakeng sê die polisie se ondersoek sal meer inligting aan die lig bring oor die werklike gebeure van die aand. Strauss het Maandag in die Bultfontein-landdroshof verskyn op aanklag van poging tot moord en besit van ŉ ongelisensieerde vuurwapen. Hy is op borgtog van R3 000 vrygelaat. Die saak is tot 26 November uitgestel.